Le fa go ntse jalo, gore Mokeresete a kgone go kgatlha Modimo, o tshwanetse go ‘rupisa pelo ya gagwe.’ (Duteronome 10:16; 30:6; Mathaio 5:8) Seno ga se dirwe ka go sega motho ka thipa mme se dirwa ka go gana dikeletso tse di sa siamang le dikakanyo tsa boikgogomoso tse di jaaka go dumela gore go rupisiwa mo nameng go dira gore motho a nne kwa godimo ga ba bangwe. Ka go itshokela diteko le go nna re “nitame mo tumelong” Mokeresete a ka itshupa gore ke monna, a rupisitswe kana a sa rupa.—1 Bakorintha 16:13; Jakobe 1:12. Jesu o ne a bua jaana ka tlhamalalo: “Ga go na motho ope yo o ka tlang mo go nna fa Rara, yo o nthomileng, a sa mo goge.” (Johane 6:44) Ka jalo, kgabagare Jehofa ke ene yo o gogang batho ba ba nang le “tshekamelo e e siameng ya go bona botshelo jo bo sa khutleng.” (Ditiro 13:48) Moya wa Modimo o ka naya batho se ba se tlhokang mo semoyeng. (Mathaio 5:3) Segakolodi se se tshwenyegileng, go batla tsholofelo ka tlhoafalo kana go welwa ke mathata go ka dira gore bangwe ba batle Modimo mme ba ithute ka maikaelelo a gagwe ka batho.—Mareko 7:26-30; Luke 19:2-10.